CELEX: 32011D0493
Language: sk
Date: 2011-08-05 00:00:00
Title: 2011/493/EÚ: Vykonávacie rozhodnutie Komisie z  5. augusta 2011 , ktorým sa schvaľuje plán na eradikáciu slintačky a krívačky pri voľne žijúcich zvieratách v Bulharsku [oznámené pod číslom K(2011) 5625]

6.8.2011   
            
            
               SK
            
            
               Úradný vestník Európskej únie
            
            
               L 203/32
            
         VYKONÁVACIE ROZHODNUTIE KOMISIE
   z 5. augusta 2011,
   ktorým sa schvaľuje plán na eradikáciu slintačky a krívačky pri voľne žijúcich zvieratách v Bulharsku
   [oznámené pod číslom K(2011) 5625]
   (Iba bulharské znenie je autentické)
   (2011/493/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2003/85/ES z 29. septembra 2003 o opatreniach Spoločenstva na kontrolu slintačky a krívačky, ktorou sa zrušuje smernica 85/511/EHS a rozhodnutia 89/531/EHS a 91/665/EHS a mení a dopĺňa sa smernica 92/46/EHS (1), a najmä na časť B odsek 2 jej prílohy XVIII,
   keďže:
   
               (1)
            
            
               V smernici 2003/85/ES (ďalej len „smernica“) sa zavádzajú opatrenia Únie na kontrolu slintačky a krívačky vrátane opatrení, ktoré sa majú uplatniť v prípade, že sa prítomnosť slintačky a krívačky potvrdí v prípade voľne žijúcich zvierat.
            
         
               (2)
            
            
               V kraji Burgas v Bulharsku bol v období medzi 5. januárom a 7. aprílom 2011 potvrdený prípad slintačky a krívačky pri diviakoch a spolu 11 ohnísk uvedenej nákazy pri hospodárskych zvieratách. Bulharsko následne prijalo opatrenia podľa uvedenej smernice.
            
         
               (3)
            
            
               V súlade s článkom 85 ods. 4 uvedenej smernice uplatnil príslušný orgán Bulharska okamžite po prijatí potvrdenia primárneho prípadu slintačky a krívačky pri voľne žijúcich zvieratách opatrenia stanovené v časti A prílohy XVIII k uvedenej smernici s cieľom obmedziť šírenie nákazy.
            
         
               (4)
            
            
               Bulharsko okrem toho vypracovalo plán na eradikáciu slintačky a krívačky pri voľne žijúcich zvieratách v oblasti, ktorá je vymedzená ako infikovaná oblasť, a stanovilo opatrenia uplatňované na chovy v tejto oblasti v súlade s časťou B prílohy XVIII k uvedenej smernici.
            
         
               (5)
            
            
               Dňa 4. apríla 2011, čiže do 90 dní po potvrdení slintačky a krívačky pri voľne žijúcich zvieratách, Bulharsko predložilo plán na eradikáciu slintačky a krívačky pri voľne žijúcich zvieratách v častiach krajov Burgas, Jambol a Chaskovo.
            
         
               (6)
            
            
               Na základe hodnotenia Komisie plán predložený Bulharskom spĺňa požiadavky stanovené v časti B prílohy XVIII k uvedenej smernici a podľa všetkého umožní splniť vytýčené ciele. Uvedený plán by sa preto mal schváliť.
            
         
               (7)
            
            
               Okrem toho sú v častiach krajov Burgas a Jambol opatrenia stanovené v pláne eradikácie posilnené opatreniami stanovenými v rozhodnutí Komisie 2011/44/EÚ z 19. januára 2011 o určitých ochranných opatreniach proti slintačke a krívačke v Bulharsku (2).
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Schválenie plánu na eradikáciu slintačky a krívačky pri voľne žijúcich zvieratách
   Plán na eradikáciu slintačky a krívačky pri voľne žijúcich zvieratách vnímavých na túto nákazu v oblastiach uvedených v prílohe, ktorý 4. apríla 2011 predložilo Bulharsko Komisii, sa schvaľuje.
   Článok 2
   Súlad s rozhodnutím
   Bulharsko prijme potrebné opatrenia na dosiahnutie súladu s týmto rozhodnutím a uverejní ich.
   Bezodkladne o tom informuje Komisiu.
   Článok 3
   Adresát
   Toto rozhodnutie je určené Bulharskej republike.
   
      V Bruseli 5. augusta 2011
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. EÚ L 306, 22.11.2003, s. 1.
   
      (2)  Ú. v. EÚ L 19, 22.1.2011, s. 20.
   
      PRÍLOHA
      
         Oblasti v Bulharsku, v ktorých sa má vykonávať plán na eradikáciu slintačky a krívačky pri voľne žijúcich vnímavých zvieratách
      
      Časti oblastí Burgas, Jambol a Chaskovo v tomto okruhu:
      
                  1.
               
               
                  Ohraničenie na severe:
                  
                              a)
                           
                           
                              v obciach Primorsko a Sozopol (oblasť Burgas):
                              
                                          i)
                                       
                                       
                                          cesta č. 99, ktorá začína západne od mesta Kiten na pobreží Čierneho mora a vedie do obce Primorsko, a odtiaľ vedľajšia cesta č. 992 do vidieckej obce Jasna Poľana a ďalej do vidieckej obce Novo Paničarevo po miesto, kde sa stretáva s cestou č. 9/E87;
                                       
                                    
                                          ii)
                                       
                                       
                                          cesta č. 9/E87 smerom na sever až po križovatku s vedľajšou cestou do obce Izvor;
                                       
                                    
                                          iii)
                                       
                                       
                                          cesta do obcí Izvor, Zidarovo, Gabar, ktorá vedie k bodu, kde sa miestna cesta stretáva so správnou hranicou obce Sredec na 42°18′19,82″ s. š. /27°17′12,11″ v. d.;
                                       
                                    
                        
                              b)
                           
                           
                              v obci Sredec (oblasť Burgas):
                              
                                          i)
                                       
                                       
                                          miestna cesta, ktorá vedie z bodu uvedenej súradnice do vidieckej obce Dračevo, vidiecka obec Dračevo a ďalej cesta vedúca zo severu obce Dračevo ku križovatke štátnej cesty č. 79 so štátnou cestou č. 53 na východe vidieckej obce Sredec;
                                       
                                    
                                          ii)
                                       
                                       
                                          južná hranica obce Sredec;
                                       
                                    
                                          iii)
                                       
                                       
                                          miestna cesta smerom z obce Sredec na západ do vidieckej obce Belila, ktorá vedie k mostu tejto cesty ponad rieku Sredecka západne od vidieckej obce Prochod a vrátane vidieckej obce Prochod;
                                       
                                    
                                          iv)
                                       
                                       
                                          rieka Sredecka od bodu, kde sa križuje s miestnou cestou vedúcou z obce Prochod do obce Bistrec po bod, kde sa rameno rieky, ktoré tečie do vidieckej obce Oman (obec Boľarovo), dotýka hranice s obcou Boľarovo na 42°16′57,78″ s. š./26°57′33,54″ v. d.;
                                       
                                    
                        
                              c)
                           
                           
                              v obciach Boľarovo (oblasť Jambol):
                              
                                          i)
                                       
                                       
                                          rieka Sredecka od bodu, kde sa rameno rieky, ktoré tečie do vidieckej obce Oman, dotýka hranice s obcou Boľarovo na 42°16′57,78″ s. š./26°57′33,54″ v. d. ďalej do obce Oman;
                                       
                                    
                                          ii)
                                       
                                       
                                          cesta z obce Oman do vidieckej obce Dennica a ďalej ku križovatke s cestou z obce Kamenec do obce Stefan Karadžovo;
                                       
                                    
                                          iii)
                                       
                                       
                                          cesta z obce Stefan Karadžovo do obce Dabovo, ďalej do obce Popovo až po miesto, kde sa cesta dotýka hranice s obcou Elchovo na 42°10′48″ s. š./26°41′45″ v. d.;
                                       
                                    
                        
                              d)
                           
                           
                              v obci Elchovo (oblasť Jambol):
                              
                                          i)
                                       
                                       
                                          cesta do obce Dobrič z miesta opísaného v písm. c) bode iii) ku križovatke s cestou č. 79 južne od obce Dobrič;
                                       
                                    
                                          ii)
                                       
                                       
                                          cesta č. 79 z obce Dobrič ku križovatke s cestou č. 7 východne od obce Elchovo.
                                       
                                    
                        
            
                  2.
               
               
                  Ohraničenie na západe:
                  
                              a)
                           
                           
                              v obci Elchovo (oblasť Jambol):
                              
                                          i)
                                       
                                       
                                          cesta č. 7 z obce Elchovo ku križovatke s cestou č. 76 severovýchodne od vidieckej obce Kňaževo;
                                       
                                    
                                          ii)
                                       
                                       
                                          vedľajšia cesta križujúca sa s cestou č. 76 na severe od vidieckej obce Kňaževo vedúca do obce Srem;
                                       
                                    
                        
                              b)
                           
                           
                              v obci Topolovgrad (oblasť Chaskovo):
                              
                                          i)
                                       
                                       
                                          cesta z obce Kňaževo do obce Srem, Ustrem a ďalej do obce Planinovo;
                                       
                                    
                                          ii)
                                       
                                       
                                          cesta z obce Planinovo po križovatku na 41°57′12″ s. š./26°21′56″ v. d. pri hranici s obcou Svilengrad;
                                       
                                    
                        
                              c)
                           
                           
                              v obci Svilengrad (oblasť Chaskovo):
                              
                                          i)
                                       
                                       
                                          cesta prichádzajúca od križovatky opísanej v písm. b) bode ii) vedúca na juh do obcí Derviška Mogila, Levka a ďalej po križovatku s cestou č. 55 vedúcou do obce Svilengrad;
                                       
                                    
                                          ii)
                                       
                                       
                                          cesta č. 55 od križovatky opísanej v písm. i) ku križovatke s cestou č. 8 severne od obce Svilengrad;
                                       
                                    
                                          iii)
                                       
                                       
                                          cesta č. 8 od juhovýchodu od obce Svilengrad vedúca paralelne s cestou č. 80 do obce Kapitan Andreevo na hranici s Tureckom.
                                       
                                    
                        
            
                  3.
               
               
                  Ohraničenie na juhu:
                  štátna hranica (pozemná a riečna) medzi Bulharskom a Tureckom od obce Kapitan Andreevo na západe po obec Rezovo na východe.
               
            
                  4.
               
               
                  Ohraničenie na východe:
                  pobrežie Čierneho mora medzi obcami Rezovo a Kiten.